Noverit cunctorum fidelium tam presentium quam futurorum devocio, quoniam quidam miles, nomine Petrus Carbonellus, habens desiderium eundi Iherosolimam, dedit Deo omnipotenti et sancto Marcello martiri Cabilonensi, quicquid jure hereditario possidebat et habebat in villa que vocatur Silviniacus, videlicet in mansis, campis, pratis, silvis, servis quoque et ancillis, et in cunctis que in eadem villa tenere videbatur, tali tenore ut, si in partibus illis vel moreretur vel remaneret, predictus martir, absque ulla calumpnia, totum omnino in perpetuum possideret; si vero rediret tantum in vita sua haberet. Post mortem vero suam similiter predictus martir totum possideret, nisi heredem ex legitimo matrimonio generaret, quod si forte contigerit eis medietatem cunctorum supradictorum, et sepedicto martiri similiter aliam medietatem, in perpetuum concessit. Dedit quoque mansum Duranni cum omnibus appenditiis suis, et ipsum scilicet Durannum cum infantibus suis predicto martiri, in villa que vocatur Poysolus, quem in manu fratris sui Bonefacii dimisit, tali tenore ut, si in partibus illis vel moreretur vel remaneret, post modum, sicut supradicta, predictus martir Marcellus absque calumpnia in perpetuum possideret. Pepigit autem illi conventus Sancti Marcelli, pro hujus modi beneficiis, ut, si in partibus illis obitus ejus contingeret, pro anima ejus tricenarium, et cetera que pro fratre in loco nostro de defuncto solent fieri, ad plenum illi persolveret. Si vero rediret et [ad] habitum monachicum venire vellet, pro eisdem beneficiis illum susciperet. S. Bonefacii militis. S. Salicherii militis. S. Fulchonis, archipresbiteri. S. Martini, presbiteri. S. Bertranni de Oratorio. S. Bernardi de Valoria. S. Gisleberti militis. S. Constantii Pophei. S. Arleii militis, filii Hugonis. S. Rotberti Crispini de Cluniaco. S. Bernardi Marescalt. S. Petri de Columb. S. Widonis, presbiteri. Regnante Heinrico rege Alamannorum. Millesimus nonagesimus. Concurrens primus. Indictio XIIIa.